יוסף צבי רימון (רב)

הרב יוסף צבי רימון (נולד בתשכ"ח, 1968) הוא רב ישראלי המשמש כרב המועצה האזורית גוש עציון, פוסק הלכה, נשיא תנועת המזרחי העולמי, העומד בראש העמותות "סולמות" "שגרירים בלב" ו"לאופק", ראש כולל, רב המרכז האקדמי לב (JCT) ורב בית הכנסת האשכנזי אלון שבות דרום.

ביוגרפיה
יוסף צבי נולד בלונדון וגדל בתל אביב לדוד רימון, והוא נכדו של המשורר יוסף צבי רימון (שעל שמו הוא קרוי). למד בבית הספר "מוריה" ובמכינה בגבעת שמואל. לאחר מכן למד בישיבת נתיב מאיר שבירושלים, ובשנת תשמ"ז עבר לישיבת הר עציון בראשות הרב יהודה עמיטל והרב אהרן ליכטנשטיין.

שירת במסגרת ה"הסדר" בחיל השריון, וסיים תואר B.Ed במכללת הרצוג להכשרת מורים.

בשנת תשנ"ו החל לשמש כר"מ בישיבה, ובמקביל העביר שיעורים בנושאי הלכה שונים. בשנת תשס"א עמד הרב בראש כולל ההלכה בישיבה.

כיום משמש הרב רימון כרב בית הכנסת האשכנזי שבשכונה החדשה של היישוב אלון שבות, ומלמד בישיבת הר עציון ובמדרשת מגדל עוז.

בנוסף עומד הרב רימון בראשות עמותת "סולמות" (לשעבר "מרכז הלכה והוראה") אותה הקים. סולמות עוסקת בשלושה אפיקים מרכזיים: יהדות, חינוך וחוויה. בכל אפיק העמותה עוסקת בקידום ושכלול תכנים יהודיים, הן בהיבטים פדגוגיים (כתיבת תוכן הלכתי, יצירת חומרי לימוד למערכות החינוך ועוד), הן בהיבטים החווייתיים (פיתוח מערכות למידה חדשניות, לימוד משניות חווייתי) והן ביצירה וחיזוק הקשר עם קהילות יהודיות ברחבי העולם. בנוסף, סולמות מלווה כולל להכשרת רבנים.

הרב רימון מוביל את סדרת הילדים והנוער "רצים למשנה" ו"רצים לגמרא" ומופיע בסדרות.

לאחר תוכנית ההתנתקות, עסק הרב בשיקום המפונים והקים את עמותת 'לאופק' (לשעבר 'תעסוקטיף'). בתחילת דרכה עסקה העמותה במציאת משרות לתושבי גוש קטיף. על פעילות זו זכתה העמותה באות הנשיא למתנדב לשנת תשס"ח - 2008. משנת 2009 העמותה עובדת בשיתוף פעולה עם הגורמים הממשלתיים הממונים בנושא שיקום העקורים, וממומנת על ידם ב-75% מהוצאותיה. כיום עוסקת העמותה בפעילות לקידום אוכלוסיות חלשות, במציאת עבודות לחיילים, בליווי חיילים בודדים ובפרויקטים מיוחדים בחברה הישראלית.

בשנת 2014 זכה בפרס מוסקוביץ' לציונות.

במאי 2015 מונה לרב המרכז האקדמי לב ולראש בתי המדרש שלו.

בשנת 2018 זכה בפרס כץ לשנת תשע"ח על יישום ההלכה בחברה המודרנית.
ממוזער|הרב רימון - טקס חלוקת פרסי כץ 2018. (משמאל: הרב אריה שטרן)|290x290 פיקסלים

בשנת 2021 נבחר לרב המועצה האזורית גוש עציון.

בשנת 2023 זכה ביחד עם עמותת סולמות שבראשותו בפרס תרבות יהודית ע"ש אורי אורבך.

בשנת 2024 מונה לנשיא תנועת המזרחי.

נשוי לשרון (בתו של הרב אליהו בלומנצויג), ולהם שמונה בנות.

סגנון כתיבתו
ספרי ההלכה של הרב רימון נכתבים באופן הבנוי "מן המקורות אל ההלכה למעשה". בספריו מובאים המקורות ההלכתיים, לעיתים מהתלמוד והראשונים, ולעיתים רק מהאחרונים, בהתאם לנושא. גישה זו, העומדת בניגוד לספרי הלכה שונים המביאים פסקים בלבד, מנסה לתת ללומד כלים להבנת ההלכה גם במקרים שאין אליהם התייחסות ישירה בפסיקת ההלכה. ספרו המוכר ביותר, "הלכה ממקורה - צבא" יצא לאור בהוצאת ידיעות ספרים בשנת תש"ע (2010).

מספריו
שיעורי שביעית - שיעורים בנושא שמיטה, יצא במספר מהדורות.
שיעורי הלכות שבת - שיעורים בהלכות שבת (הופיע במהדורה למורה ובמהדורה לתלמיד).
שיעורי איסור והיתר - בשיטת 'הלכה ממקורה', תשפ"ד.
 דיני ערב פסח שחל בשבת, פורים משולש וביעור מעשרות - מן המקורות ועד להלכה למעשה. אלון שבות: ישיבת הר עציון, תשס"ה, מהדורה שלישית - התשס"ח, מהדורה רביעית - התשפ"א (עם פרק על הכשרת הבית לפסח ועל תשעה באב במוצאי שבת, ללא הפרק על ביעור מעשרות)
צבא כהלכה - שני כרכים, הוצאת ידיעות ספרים.
 סדרת ספרי הלכה ממקורה (15 חלקים): הלכות שביעית; ברכת המזון וזמירות שבת; צבא (בשני כרכים) ;הלכות אבילות; תפילין; ארבעת המינים; חנוכה; פורים; ליל הסדר; ספירת העומר וברכת האילנות; ימי ניסן ואיירהלכה ממקורה - ימי ניסן ואייר, באתר סולמות ושבת (חמישה כרכים).
 עת זקנה: הלכות הקשורות לזקנה, בפרט קשישים הנעזרים בעובד זר.
 ברכת החמה, בהוצאת "מרכז הלכה והוראה", אלון שבות, תשס"ט (2009)
הגדה ממקורה: הגדה של פסח שירת מרים: לאשכנזים ולספרדים. ירושלים: מוסד הרב קוק, מרכז הלכה והוראה, תשע"א. (בשני כרכים) ההגדה יצאה גם באנגלית בכרך אחד, תשע"ב.
מחזור ליום הכיפורים - מהדורת תפילה ממקורה - מחזור תפילה ליום הכיפורים בהוצאת קורן בשיתוף "מרכז הלכה והוראה". במחזור פירושים, עיונים מחשבתיים והלכות.
 שו"ת פלח הרימון, חלק ראשון, שאלות שנשאלו בתקופת הקורונה. טבת תשפ"ב, הוצאת סולמות.
 מגילת התקומה -  מבט אמוני על ניסי מלחמת התקומה, הוצאת סולמות, 2025.

קישורים חיצוניים

 כל הכתבות על הרב יוסף צבי רימון, באתר ערוץ 7

 מאמרים 
הרהורי התנתקות, דף קשר 1025, ישיבת הר עציון
שבועה והצהרה בצבא, דף קשר 771, ישיבת הר עציון
"איש אל אחיו", דף קשר 525, ישיבת הר עציון
הרהורי קפריסין, דף קשר 1019, ישיבת הר עציון



 עליו 
 אתר סולמות
אתר בית המדרש - המרכז האקדמי לב
אריאל הורוביץ, ההלכה היא דבר שמח, מוסף שבת של מקור ראשון, אוגוסט 2014

 "שעה של אנשים" שעה אישית עם הרב יוסף צבי רימון בתוכנית "שעה של אנשים". מגישים: אסף פאסי ואבי קראוס, רדיו גלי ישראל, 24 ביולי 2014

 ראיון עם הרב יוסף צבי רימון, בעלון קרוב אליך, מאת שהם איזן, ה' באלול תשפ"א


 ראיון ביוגרפי עם הרב יוסף צבי רימון בפודקאסט "שיג ושיח"

הערות שוליים

קטגוריה:רבני ישיבת הר עציון
קטגוריה:בוגרי ישיבת הר עציון
קטגוריה:רבני הציונות הדתית בישראל
קטגוריה:בוגרי בית הספר מוריה (תל אביב)
קטגוריה:בוגרי ישיבת נתיב מאיר
קטגוריה:בוגרי המכללה האקדמית הרצוג
קטגוריה:גוש עציון: רבנים
קטגוריה:רבני מועצות אזוריות
קטגוריה:זוכי פרס מוסקוביץ' לציונות
קטגוריה:מעוטרי אות הנשיא להתנדבות
קטגוריה:סגל המרכז האקדמי לב
קטגוריה:מחברי ספרי הלכה
קטגוריה:תלמידי הרב אהרן ליכטנשטיין
קטגוריה:חיילי חיל השריון
קטגוריה:אלון שבות: אישים
קטגוריה:ישראלים שנולדו ב-1968